4.11.2022
MT
Il-Ġurnal Uffiċjali tal-Unjoni Ewropea
C 421/31
Importanti li tkun taf Kemm mill-kontribuzzjonijiet nazzjonali jista’ jkopri l-programm tal-FEŻR?
Il-kontribuzzjoni minn programm tal-FEŻR tista’ tkopri l-kontribuzzjonijiet nazzjonali f’konformità mar-regoli dwar il-kofinanzjament u mal-ammont massimu ta’ appoġġ mill-fondi għal kull prijorità stabbilita fl-Artikolu 112 tar-RDK u fl-Artikolu 190 tar-RF, diment li jiġu ssodisfati r-rekwiżiti tal-Artikolu 63(9) tar-RDK.
L-Artikolu 25c tal-GBER jipprovdi kundizzjonijiet ta’ kompatibbiltà tal-għajnuna mill-Istat sabiex jiġu applikati l-kostijiet eliġibbli u r-rati ta’ finanzjament tal-HE għal proġetti ta’ riċerka u ta’ żvilupp appoġġati permezz ta’ Sħubija Ewropea.
Programm tal-FEŻR jista’ jkopri l-kontribuzzjonijiet nazzjonali kollha għall-proġett – minħabba li aħna nipprogrammaw il-kofinanzjament nazzjonali skont il-prijorità aktar milli l-proġett? Iva.
Il-kontribuzzjoni tiġi mill-programm rilevanti, li huwa stess huwa soġġett għar-regoli ta’ kofinanzjament.
Madankollu, peress li l-kofinanzjament huwa stabbilit fil-livell ta’ prijorità u mhux fil-livell operazzjonali, il-baġit tal-UE jista’ jkopri l-kontribuzzjonijiet nazzjonali kollha għal operazzjoni speċifika.
Huwa possibbli li jintużaw programmi tal-FEŻR mhux għall-finanzjament ta’ proġetti iżda pjuttost għal kontribuzzjoni “in natura”?
Il-programmi tal-FEŻR jistgħu jintużaw sabiex ikopru l-kontribuzzjonijiet nazzjonali tal-Istati Membri li jipparteċipaw fi Sħubijiet Ewropej.
Ma jimpurtax jekk tali kontribuzzjonijiet ikunux finanzjarji jew in natura.
Ma hemm l-ebda kontribuzzjoni in natura mill-Istati Membri parteċipanti għal Sħubijiet Ewropej Istituzzjonalizzati.
Kif tista’ l-MA għal programm tal-FEŻR tiżgura li operazzjoni kofinanzjata tikkontribwixxi għall-indikaturi stabbiliti fil-programm?
Il-proġetti magħżulin mis-Sħubijiet Ewropej jistgħu jiġu appoġġati jekk jissodisfaw ir-rekwiżiti stabbiliti fil-punti (a), (b) u (g) tal-paragrafu 2 tal-Artikolu 73 tar-RDK.
Għalhekk, iridu jikkontribwixxu għall-kisba tal-indikaturi tal-programm.
Huwa possibbli li l-fondi jintużaw għal skopijiet oħrajn jekk ma jintefqux fuq il-finanzjament ta’ proġetti ta’ sħubija?
Dawn il-kontribuzzjonijiet imorru għal proġetti identifikati wara li jkunu ġew evalwati u magħżula mill-bord ta’ tmexxija tas-Sħubija Ewropea.
Għalhekk, ma jkunx possibbli li jiġu rritornati.
Xi ngħidu dwar ir-regoli tal-UE dwar l-għajnuna mill-Istat?
Ir-regoli dwar l-għajnuna mill-Istat japplikaw jekk il-benefiċjarju ta’ finanzjament pubbliku mogħti minn riżorsi tal-Istat Membru, inkluż l-FEŻR, ikun impriża (u jekk jiġu ssodisfati l-kundizzjonijiet kumulattivi l-oħrajn kollha għall-preżenza ta’ għajnuna mill-Istat, spjegati fl-Artikolu 107(1) tat-TFUE).
Skont il-kundizzjonijiet speċifikati fl-Artikoli 25c tal-GBER, il-proġetti kofinanzjati ta’ riċerka u ta’ żvilupp jistgħu jibbenefikaw mill-kostijiet eliġibbli u mir-rati ta’ finanzjament tal-HE.
Dan japplika wkoll għal sejħiet imnedija minn Sħubijiet ibbażati fuq l-Artikolu 185 jew fuq l-Artikolu 187 tat-TFUE jew f’sejħiet imnedija taħt azzjonijiet ta’ kofinanzjament tal-programmi.
Il-proġetti jridu jkunu proġetti tranżnazzjonali (implimentati minn tal-anqas tliet Stati Membri, jew inkella żewġ Stati Membri u tal-anqas pajjiż assoċjat wieħed), u jridu jirriżultaw minn sejħiet għal proposti organizzati ċentralment li għalihom japplikaw ir-regoli ta’ finanzjament tal-HE (l-Artikolu 25c(3) tal-GBER dwar il-kategoriji, l-ammonti massimi u l-metodi tal-kalkolu tal-kostijiet eliġibbli).
Jekk jiġu ssodisfati l-kundizzjonijiet applikabbli kollha stabbiliti fil-GBER, l-awtorità li tagħti l-għajnuna ma għandhiex għalfejn twettaq valutazzjoni separata tal-għajnuna mill-Istat u lanqas ma jkollha tinnotifika l-għajnuna lill-Kummissjoni.
Meta l-finanzjament ikun soġġett għal regoli dwar l-għajnuna mill-Istat u ma jkunx allinjat mal-kundizzjonijiet kollha stabbiliti fl-Artikolu 25c tal-GBER, ma japplikax it-trattament simplifikat ta’ dawn il-proġetti skont ir-regoli dwar l-għajnuna millIstat.
X’inhu d-dritt ta’ veto fi Sħubijiet Ewropej Istituzzjonalizzati?
F’konformità mal-Artikolu 10(1)(c) tar-Regolament dwar l-HE, il-kontribuzzjonijiet minn Stat Membru parteċipanti wieħed iridu jintużaw sabiex jiffinanzjaw il-parteċipazzjoni ta’ entitajiet stabbiliti f’dak l-Istat Membru parteċipanti.
Għalhekk, l-Istati Membri parteċipanti jibqgħu fil-kontroll tal-kontribuzzjonijiet nazzjonali tagħhom minħabba li jistgħu jużaw il-veto fuq l-allokazzjoni tal-fondi nazzjonali lil benefiċjarju speċifiku (għal raġunijiet eċċezzjonali u għal raġunijiet debitament ġustifikati) mingħajr ebda impatt fuq l-eliġibbiltà tal-proposta għall-finanzjament tal-UE.